TISCOAM ปลื้มกอง TISCOGY4 ลงทุนหุ้นเยอรมันเข้าเป้า
TISCO ปลื้มกอง TISCOGY4 ลงทุนหุ้นเยอรมันเข้าเป้า
29 ธ.ค. 2560

นายสาห์รัช ชัฎสุวรรณ ผู้อำนวยการสายการตลาด บลจ.ทิสโก้ เปิดเผยว่า บลจ.ทิสโก้ สามารถบริหาร “กองทุนเปิด ทิสโก้ เยอรมัน อิควิตี้ ทริกเกอร์ 8% #4” (TISCOGY4) เข้าเป้าเพิ่มอีกหนึ่งกองทุน โดยทริกเกอร์ฟันด์ TISCOGY4 จัดตั้งในปี 2558 เน้นลงทุนในบริษัทชั้นนำของโลกที่จดทะเบียนในตลาดหุ้นเยอรมัน (DAX) มีมูลค่า NAV อยู่ที่ 10.8045 บาทต่อหน่วย (ซึ่งเป็นการคำนวณ NAV ของวันที่ 2 ต.ค. 2560)
ดังนั้น จึงเข้าเงื่อนไขเลิกโครงการในวันที่ 3 ต.ค. 2560 นับเป็นทริกเกอร์ฟันด์กองทุนที่ 11 ที่บลจ.ทิสโก้บริหารให้ถึงเป้าหมายในปี 2560 ตอกย้ำความเป็นผู้นำด้านการจับจังหวะการลงทุนในไทยและต่างประเทศได้อย่างดี
อย่างไรก็ตาม ตั้งแต่ปี 2551 จนถึงวันที่ 9 ตุลาคม 2560 บลจ.ทิสโก้ออกทริกเกอร์ฟันด์ที่ลงทุนทั้งในประเทศและต่างประเทศมาแล้วทั้งหมด 119 กองทุน แบ่งเป็นกองทุนที่ถึงเป้าหมายและเลิกโครงการแล้ว 88 กองทุนในจำนวนนี้ถึงเป้าหมายในกำหนดเวลาการลงทุน 67 กองทุนและถึงเป้าหมายนอกกำหนดเวลาการลงทุน 21 กองทุน
ส่วนกองทุนที่ไม่ถึงเป้าหมายในกำหนดเวลาการลงทุน 31 กองทุนนั้น ยังอยู่ในระหว่างลงทุนเกินกว่ากำหนดเวลาการลงทุน 11 กองทุน ไม่ถึงเป้าหมายและเลิกกองทุนแล้ว 20 กองทุน
“เศรษฐกิจยุโรปในไตรมาสที่ 2/2560 ขยายตัวเพิ่มขึ้น 0.6% เมื่อเทียบกับไตรมาสก่อน จากอุปสงค์ในประเทศทั้งการบริโภคภาคเอกชน การใช้จ่ายภาครัฐ และการลงทุน โดยเฉพาะประเทศหลักของกลุ่มอย่างเยอรมนีที่เศรษฐกิจและเงินเฟ้อเร่งตัวขึ้นมาก หนุนให้ตลาดหุ้นเยอรมันปรับตัวเพิ่มขึ้นอย่างต่อเนื่อง ซึ่งทิสโก้มีมุมมองที่ดีขึ้นต่อตลาดหุ้นเยอรมัน 
เนื่องจากประเมินว่าค่าเงินยูโรมีโอกาสอ่อนค่าลงสวนทางกับค่าเงินดอลลาร์สหรัฐที่อาจแข็งค่าขึ้นในช่วงที่เหลือของปี ปัจจัยหลักมาจากธนาคารกลางสหรัฐ (เฟด) อาจปรับขึ้นดอกเบี้ยอีกครั้งในปลายปีนี้ และเตรียมประกาศลดงบดุลในเดือนต.ค. ประกอบแผนลดภาษีของประธานาธิบดีทรัมป์มีความชัดเจนหนุนความเชื่อมั่น ค่าเงินยูโรที่อ่อนค่าลงจะส่งผลดีโดยตรงต่อผลการดำเนินงานบริษัทจดทะเบียนในเยอรมัน”นายสาห์รัช กล่าว
ทั้งนี้ หน่วยลงทุน TISCOGY4 จะสับเปลี่ยนไปยังกองทุนเปิด ทิสโก้ พันธบัตรระยะสั้น (TISCOSTF) โดยอัตโนมัติในวันอังคารที่ 10 ตุลาคม 2560
 